E-1519/2009

Mál þetta var höfðað 5. febrúar 2009 og dómtekið 6. þ.m.

Stefnandi er U-kk-nf S-kk-nf I-kk-nf, Þorláksgeisla 19, Reykjavík.

Stefndi er A-kk-nf H-kk-nf G-kk-nf, Birkihlíð 48, Reykjavík.

Málið er höfðað til endurgreiðslu kaupverðs sumarhúsalóðar.

Stefnandi krefst þess að stefndi verði dæmdur til að greiða honum skuld að fjárhæð 2.600.000 krónur ásamt dráttarvöxtum samkvæmt 1. mgr. 6. gr. laga nr. 38/2001 um vexti og verðtryggingu frá 30. september 2006 til greiðsludags, allt að frádreginni innborgun að upphæð 1.000.000 króna 21. desember 2007. Einnig krefst stefnandi málskostnaðar úr hendi stefnda.

Stefndi krefst sýknu af kröfum stefnanda og málskostnaðar úr hendi hans.

Snemmsumars 2006 leitaði stefnandi til Fasteignamarkaðarins ehf. þar sem hann hafði eignast sumarbústað og vantaði lóð undir hann. Stefnandi er viðskiptafræðingur og löggiltur fasteigna- og skipasali og hafði skömmu áður látið af störfum við nefnda fasteignasölu eftir fimm-sex ára starf. Hann kveður starfsmann fasteignasölunnar hafa bent sér á að tala við stefnda sem væri að selja sumarhúsalóð við Skorradagsvatn. Stefnandi sneri sér til stefnda og bar fundum þeirra saman á fasteignasölunni. Stefndi er fyrirsvarsmaður fasteigna- og eignarhaldsfélaga. Hann kveðst í áranna rás hafa átt mikil og góð viðskipti við Fasteignamarkaðinn og hafi stefnandi iðulega komið að málum hans þar. Frá því í maíbyrjun 2006 og til loka ársins starfaði stefnandi hjá Saga bóksala ehf., sem er í eigu stefnda og sonar hans og er stefndi framkvæmdastjóri og stjórnarmaður en sonurinn varamaður.

Samkomulag tókst þegar með aðilum um viðskipti varðandi lóðina, sem er sumarbústaðaland nr. 47 í Vatnsendahlíð, Skorradalshreppi, fastanúmer 134268, en þeim ber ekki saman um efni samningsins. Stefnandi kveður það hafa orðið að samkomulagi að hann fengi tíma til að skoða lóðin og ákveða sig um kaupin gegn greiðslu staðfestingargjalds að fjárhæð 2.600.000 krónur sem hafi samsvarað því verði sem stefndi hafi vilja fá fyrir lóðina. Hins vegar kveður stefndi kaupin hafa verið handsöluð og kaupverðið greitt sér f.h. lóðarleiguhafans, Sögu bóksölu ehf. Ráð hafi verið gert fyrir því að stefnandi gengi frá afsali en það hafi dregist. Samkvæmt tilvísun stefnda greiddi stefnandi 29. maí 2006 2.600.000 krónur inn á reikning hans í Glitni banka hf. og bar stefndi fyrir dóminum að kaupverðið hefði þannig þegar verið staðgreitt „á þeim dögum“.

Samkvæmt afsali, dags. 25. maí 2005, seldi S-kvk-nf R-kvk-nf V-kvk-nf Sögu bóksölu ehf. sumarbústaðalóðina, sem um ræðir í málinu og var það útbúið af stefnanda sem starfsmanns Fasteignamarkaðarins ehf. Þar er vísað til lóðarleigusamnings svo og forkaupsréttar landeiganda og samþykkis hans fyrir framleigu. Afsalið var áritað af H-kk-þgf E-kk-þgf um að fallið væri frá forkaupsrétti að því sinni og framleiga samþykkt. Samkvæmt þinglýsingarvottorði var lóðin stofnuð út úr jörðinni Vatnsenda. Þá liggur frammi samningur, dagsettur 18. maí 1986, milli H-kk-ef E-kk-ef, bónda að Vatnsenda, Skorradal, sem leigusala, og S-kk-ef S-kk-ef og M-kvk-ef V-kvk-ef, sem leigutaka, um leigu á landi undir sumarbústað, merkt 47 úr landi Vatnsenda í Skorradal samkvæmt skipulagsuppdrætti sem taldist vera hluti af samningnum. Í samningnum er svofellt ákvæði: „Leigutími er 20 ár frá dagsetningu samnings þessa en framlengist þá sjálfkrafa um 1 ár í senn verði honum ekki sagt upp með minnst 6 mánaða fyrirvara.“

Með bréfi, dags. 25. ágúst 2006 til stefnda f.h. Sögu bóksölu ehf., sagði H-kk-nf E-kk-nf, sem leigusali, upp lóðarleigusamningi, dags. 18. maí 1986 sem hefði verið framseldur nokkrum sinnum, um lóðina að Vatnsendahlíð 47 á landi jarðarinnar Vatnsenda, Skorradalshreppi; samningurinn félli því úr gildi 18. maí 2007 og muni leigusali þá ráðstafa lóðinni að vild. Stefnandi bar fyrir dóminum að hann hefði séð framangreint bréf og af þeim sökum, svo og vegna þess að lóðin hentaði honum ekki, hafi hann farið fram á endurgreiðslu. Frammi liggur innheimtubréf lögmanns stefnanda, dags. 2. september 2008, þar sem stefndi er krafinn um greiðslu 2.600.000 króna auk dráttarvaxta og innheimtuþóknunar en að frádreginni innborgun að upphæð 1.000.000 króna. Staðfest er, m.a. með vætti J-kk-ef G-kk-ef, fasteignasala og eiganda að Fasteignamarkaðinum, að aðilar hittust á fundi um miðjan desember 2007 þar sem J-kk-nf var einnig viðstaddur og að þar samdist um endurgreiðslu. Stefnandi kveður svo hafa um samist að greiddar yrðu 3.300.000 krónur sem fullnaðaruppgjör milli aðila frá greiðsludegi staðfestingargjaldsins og til greiðsludags sem skyldi vera í síðasta lagi 21. s.m. en þann dag innti eiginkona stefnda af hendi greiðslu 1.000.000 króna inn á bankareikning stefnanda. Stefndi kveðst hafa fallist á að Saga bóksala ehf. endurgreiddi stefnanda kaupverð lóðarinnar en hins vegar hafi hann ekki samþykkt greiðslu vaxta. Endanlegt uppgjör hafi strandað á kröfum stefnanda um dráttarvexti á kaupverðið og því hafi ekki orðið af frekari greiðslum.

Stefnandi byggir kröfur sínar á vanheimild. Þegar stefndi hafi tekið við greiðslunni hafi hann ekki haft þau eignarráð yfir sumarbústaðalóðinni að hann mætti selja hana enda hafi verið um að ræða leigulóð. Til vara byggir stefnandi á því að verði talið að um sölu á leigulóðarréttindum hafi verið að ræða hafi frá upphafi verið brostnar forsendur fyrir kaupunum enda hafi stefndi ekki upplýst að lóðarleigusamningur væri að renna út.

Sýknukrafa stefnda byggist á aðildarskorti. Hann hafi aldrei verið eigandi sumarbústaðalóðarinnar að Vatnsendahlíð 47 heldur hafi þinglýstur eigandi eða öllu heldur lóðarleiguhafi verið einkahlutafélagið Saga bóksala. Þetta hafi stefnanda verið fullkunnugt um enda hafi hann sjálfur annast afsal til þess félags árið áður.

Þegar framangreind samskipti aðila áttu sér stað var Saga bóksala ehf. eigandi þeirra leigulóðarréttinda sem hér um ræðir. Með vísun til þess sem áður greinir um fyrri afskipti og afsalsgerð vegna lóðarinnar hlaut stefnanda að vera þetta ljóst eða mátti vera það og verður fullyrt að hann hafi ekki fullnægt eðlilegum kröfum um gæslu varúðarskyldu í viðskiptunum. Samningsgerð stefnanda var við lögaðilann Sögu bóksölu ehf. og stefndi kom fram fyrir hans hönd. Kröfum stefnanda er því ranglega beint gegn stefnda og ber, sbr. 2. mgr. 16. gr. laga nr. 91/1991, að sýkna hann af þeim. Dæma ber stefnanda til að greiða stefnda málskostnað sem er ákveðinn 300.000 krónur.

Mál þetta dæmir S-kk-nf H. S-kk-nf héraðsdómari .

D ó m s o r ð:

Stefndi, A-kk-nf H-kk-nf G-kk-nf, er sýkn af kröfum stefnanda, U-kk-ef S-kk-ef I-kk-ef.

Stefnandi greiði stefnda 300.000 krónur í málskostnað.

S-kk-nf H. S-kk-nf